Vormel 1 sari algab sel nädalavahetusel Austraalias Melbourne'is, ning seal lubatakse publik raja äärde. Nädal hiljem Bahreinis seda luksust enam pole.
Tegemist on esimese korraga vormel 1 sõitude ajaloos, mil sõidetakse tühjade tribüünide ees. Põhjuseks koroonaviiruse levimise oht.
«Koroonaviiruse ülemaailmset levikut arvestades pole praegu õige korraldada suurt, tuhandete pealtvaatajatega spordisündmust. Teame, et see uudis kurvastab paljusid inimesi, eriti neid, kes plaanisid etappi külastada, kuid ohutus jääb meie peamiseks prioriteediks,» kirjutati Bahreini raja Facebooki küljel.
Mõne kuu eest suurte metsatulekahjude meelevallas olnud Austraalias - kus mäletatavasti jäeti ära eelmise aasta ralli MMi viimane etapp - aga lubatakse publik raja äärde. «Pole variantigi, et publikut ei tuleks. Eile vaatas siinsamas kriketimängu 86 000 inimest,» vastas agentuuri Reuters küsimusele Austraalia GP boss Andrew Westacott.
Vormel 1 MMi neljas etapp Hiinas Shanghais on üldse edasi lükatud.